Hokaai met nog ŉ verbod op drankverkope, vra bedryfDie drankbedryf waarsku teen ‘n hernieude verbod op drankverkope. (Foto: pixabay) Daar is toenemende bespiegeling dat die regering weereens inperkingsregulasies gaan verskerp terwyl infeksies na afloop van die Paasnaweek na verwagting weer skerp gaan styg. Geen amptelike aankondiging is egter nog hieroor gedoen nie. Een van die bespiegelings is ŉ hernieude verbod op drankverkope, of verkorte handelsure soos wat in die verlede ingestel is. Die Suid-Afrikaanse drankbedryf het egter weer gepleit dat ŉ balans tussen inkomste en die behoud van lewens gevind moet word wanneer die volgende vlaag Covid-19-infeksies hanteer word. Die bedryf het deur Nedlac aanbevelings aan die regering gedoen oor alternatiewe maatreëls om die korttermyndruk op hospitale te verlig. Die bedryf sê die vorige drie verbodsbepalings wat ingestel is in ŉ poging om die verspreiding van die koronavirus te stuit, het verwoesting gesaai. “Die bedryf glo dat maatreëls om die uitwerking op die gesondheidsorgstelsel te verlig ingestel kan word op ŉ manier wat minder skade berokken en help om oordrag te stuit en mense se inkomste steeds te beskerm.” Sommige van die maatreëls wat voorgestel word, sluit in ŉ strenger aandklokreël – van 23:00 tot 04:00 – vinnige en proaktiewe reaksie op brandpunte wat na die Paasnaweek geïdentifiseer word, asook beperkings op die getal mense wat byeen mag kom. Die bedryf sê ŉ verbod op interprovinsiale reise moet vermy word om die ekonomiese herstel en groei in die toerisme- en gasvryheidsbedryf te beskerm. Hy vra ook dat alkoholverkope voortgesit word ingevolge huidige lisensievoorwaardes en dat beperkings net ingestel word as hospitale se kapasiteit werklik onder druk begin kom. “Die pandemie en verbodsbepalings op drank het die bedryf en enige alkoholverwante probleme in die soeklig geplaas. Dit is beslis so dat sommige mense ŉ ongesonde verhouding met alkohol het wat tot skadelike gedrag kan lei, maar om drank uit te sonder as die oorsaak van alle trauma is verkeerd,” sê Sibani Mngadi, voorsitter van die Suid-Afrikaanse Vereniging van Drankhandelsname (Salba). “In die lig van die bewyse lyk ŉ algehele verbod op drank onregverdigbaar.” Mngadi sê om die daling in trauma-opnames aan ŉ verbod op drank toe te skryf, moet daar ook voorsiening gemaak word vir alle ander inperkings – soos ŉ aandklokreël en beperkings op byeenkomste. “Drankbeperkings is saam met die aandklokreël ingestel. Dit is daarom oneerlik om aan te neem die daling in traumagevalle was uitsluitlik weens die drankverbod.” Die bedryf sê die Covid-19-pandemie het lewens en inkomste in Suid-Afrika verwoes en nie net die regstreekse bedryf nie, maar die hele drankwaardeketting onherstelbare skade berokken. Ondernemings is gesluit, mense het hul werk of hul inkomste verloor en daar was ŉ afname in beleggings. Die laaste drie verbodsbepalings het reeds tot ŉ verlies aan inkomste van R36,3 miljard gelei en meer as 200 000 werksgeleenthede in die formele en informele sektor is in die gedrang. Die bedryf sê nog ŉ verbod gaan onomkeerbare skade aanrig wat klein en mediumgrootte ondernemings nie gaan oorleef nie. Intussen word die onwettige bedryf net al hoe sterker en dit hou op langer termyn ŉ veel groter gevaar vir die samelewing in.